Nege beseer in kapingsdramaFoto: Twitter Russel Meiring, woordvoerder van ER24, het gesê paramedici van verskeie ambulansdienste is na die kruising van Louis Botha- en Barry Hertzog-rylaan ontbied waar ŉ motor en ŉ bakkie, wat ŉ karavaan gesleep het, in die middel van die pad gestaan het. Volgens Meiring is ŉ vrou met haar drie kinders in hul motor gekaap. “’n Voertuig van ŉ veiligheidsmaatskappy het die motor glo agternagesit, nadat die verdagtes, met die ma en drie kinders steeds in die motor, gevlug het. Meiring het gesê die kaper het glo beheer oor die motor verloor en teen die bakkie gebots. “Nege mense is in die botsing beseer, wat vyf kinders insluit. Van die pasiënte is kritiek beseer en paramedici het onmiddellik met noodbehandeling begin.” Volgens Meiring is die ma en ŉ sewejarige seun met helikopters na nabygeleë hospitale geneem vir dringende mediese behandeling. Vier meisies, tussen een en 16 jaar oud, is lig tot matig beseer en na hospitale in die omgewing geneem. Meiring het gesê die drie vermeende kapers is deur die polisie na die Laratong-hospitaal vervoer vir mediese behandeling. Die polisie ondersoek die saak.